Majak (pavadonis)
Majak (Маяк) bija Krievijas nanopavadonis, kas bija paredzēts optiskā atstarotāja izmēģināšanai. Tas orbītā palaists 2017. gada 14. jūlijā, bet ir neaktīvs. Majak bija pirmais kosmiskā aparāta projekts Krievijā, kas veidots ar kolektīvo finansēšanu. Majak izgatavoja entuziastu grupa "Tavs kosmosa sektors" (Твой Сектор Космоса) ar Mašīnbūves institūta (tagad Maskavas Politehniskā universitāte) atbalstu. Pavadonis ir CubeSat 3U formā ar masu aptuveni 4 kg. Pēc ieiešanas orbītā Majak bija jāizvērš metalizētas plēves saules atstarotājs piramīdas formā. Tas aptuveni 25 dienas būtu spožākais objekts debesīs (pēc Saules un Mēness) ar zvaigžņlielumu −10m. Majak varētu izmantot par etalonu, lai pārbaudītu kosmisko objektu redzamā zvaigžņlieluma aprēķinus. Sekojot pavadoņa kustībai atmosfēras augšējos slāņos, tiktu iegūti dati par atmosfēras blīvumu. Bija paredzēt izmēģināt aerodinamisko bremzēšanas iekārtu, ko nākotnē varētu izmantot, lai no orbītas novadītu kosmiskos lūžņus.